**Ministru kabineta instrukcijas projekta**

**„Instrukcija par valsts informācijas sistēmas darbam ar Eiropas Savienības dokumentiem darbības pamatnoteikumiem, sistēmas pārziņa pienākumiem, sistēmas lietotājiem un to tiesību apjomu” sākotnējās ietekmes ziņojums (anotācija)**

|  |  |  |
| --- | --- | --- |
| I. Tiesību akta projekta izstrādes nepieciešamība | | |
| 1. | Pamatojums | Ministru kabineta 2012.gada 11.decembra sēdes protokollēmuma (prot. Nr.70 75.§) „Informatīvais ziņojums "Par darbības programmas "Infrastruktūra un pakalpojumi" papildinājuma 3.2.2.1.1.apakšaktivitātes "Informācijas sistēmu un elektronisko pakalpojumu attīstība" projekta "Valsts informācijas sistēmas darbam ar Eiropas Savienības dokumentiem izveidošana" informācijas sistēmas darbības koncepcijas aprakstu" 4.punkts uzdod Vides aizsardzības un reģionālās attīstības ministrijai (turpmāk - VARAM) sadarbībā ar Ārlietu ministriju un Tieslietu ministriju izstrādāt un līdz 2014.gada 2.jūnijam (izpildes termiņš pagarināts ar Ministru kabineta 2014.gada 1.aprīļa protokollēmumu (prot. Nr.19 25.§)) iesniegt Ministru kabinetā tiesību aktu projektus, kuri regulē Valsts informācijas sistēmas darbam ar Eiropas Savienības dokumentiem (turpmāk – ESVIS) darbību, nosaka sistēmas pārzini, informācijas statusu un apriti sistēmā.  Saskaņā ar Ministru kabineta 2012.gada 11.decembra sēdes protokollēmuma 4.punktā doto uzdevumu un lai pielāgotu esošos Eiropas Savienības (turpmāk – ES) koordinācijas procesus Latvijas prezidentūras Eiropas Savienības Padomē (turpmāk – prezidentūra) vajadzībām un Latvijas interešu efektīvākai aizstāvībai, Ārlietu ministrija izstrādāja vairākus tiesību aktu projektus un tiesību aktu grozījumu projektus, tai skaitā, Ministru kabineta noteikumus „Grozījumi Ministru kabineta 2009.gada 7.aprīļa noteikumos Nr.300 "Ministru kabineta kārtības rullis"”, „Grozījumi Ministru kabineta 2009.gada 15.jūlija noteikumos Nr.769 "Vecāko amatpersonu sanāksmes ES jautājumos nolikums"”, un „Grozījumi Ministru kabineta 2009.gada 3.februāra noteikumos Nr.96 "Kārtība, kādā izstrādā, saskaņo, apstiprina un aktualizē Latvijas Republikas nacionālo pozīciju Eiropas Savienības jautājumos"”, kā arī Ministru kabineta instrukcijas "Kārtība, kādā izstrādā, saskaņo un aktualizē mandātus un nodrošina to izpildi Latvijas prezidentūras Eiropas Savienības Padomē laikā" un "Grozījumi Ministru kabineta 2009.gada 3.februāra instrukcijā Nr.4 "Latvijas Republikas nacionālo pozīciju Eiropas Savienības jautājumos un ar tām saistīto instrukciju izstrādes un informācijas aprites kārtība"".  Minētie tiesību akti, kas ietver arī tiesisko pamatu ESVIS lietošanai ES lietu koordinācijā, tika apstiprināti 2014.gada 30.septembra Ministru kabineta sēdē (prot. Nr. 51 36.§, 37.§, 38.§, 39.§, 40.§), tai skaitā, grozījumi Ministru kabineta 2009.gada 3.februāra noteikumos Nr.96 "Kārtība, kādā izstrādā, saskaņo, apstiprina un aktualizē Latvijas Republikas nacionālo pozīciju Eiropas Savienības jautājumos", kuros ir dots deleģējums izstrādāt šo tiesību akta projektu „Instrukcija par valsts informācijas sistēmas darbam ar Eiropas Savienības dokumentiem darbības pamatnoteikumiem, sistēmas pārziņa pienākumiem, sistēmas lietotājiem un to tiesību apjomu” (turpmāk – instrukcijas projekts). |
| 2. | Pašreizējā situācija un problēmas | 2012.gada 11.decembrī Ministru kabinets (prot.Nr.70 75.§) apstiprināja darbības programmas „Infrastruktūra un pakalpojumi” papildinājuma 3.2.2.1.1.apakšaktivitātes „Informācijas sistēmu un elektronisko pakalpojumu attīstība” projekta „Valsts informācijas sistēmas darbam ar Eiropas Savienības dokumentiem izveidošana” (Nr.3DP/3.2.2.1.1/12/IPIA/CFLA/006) (turpmāk – Projekts) informācijas sistēmas darbības koncepciju (turpmāk – ESVIS darbības koncepcija), kas paredzēja jaunas valsts informācijas sistēmas un vienota starpiestāžu datortīkla izveidi, lai nodrošinātu darbu ar ES dokumentiem un dokumentu ar statusu „dienesta vajadzībām” apriti. Precizētā ESVIS darbības koncepcija tika apstiprināta 2013.gada 9.septembrī ar Ministru kabineta rīkojumu Nr.411 (prot.Nr.43 10.§). ESVIS darbības koncepcijā ir norādīts, ka ātra, efektīva un droša dokumentu aprite starp valsts pārvaldes iestādēm un valsts pastāvīgo pārstāvniecību ES ir viens no būtiskākajiem priekšnoteikumiem, lai nodrošinātu prezidentūras veiksmīgu norisi.  Projekta ietvaros vides aizsardzības un reģionālās attīstības ministra pakļautībā esošā Valsts reģionālās attīstības aģentūra (turpmāk – VRAA) kā Projekta īstenotājs un finansējuma saņēmējs pasūtīja ESVIS izstrādi.  Pirms ESVIS izstrādes Latvijā nebija valsts informācijas sistēmas, kas nodrošinātu dokumentu „dienesta vajadzībām” tiešsaistes apriti starp iestādēm. Iestāžu informācijas sistēmas nenodrošināja izvirzītās drošības prasības, jo tās tika veidotas kā sistēmas vienas atsevišķas iestādes vai noteiktu biznesa procesu vajadzībām. Latvijā nebija arī izveidots starpresoru datortīkls, kas atbilstu dokumentu „dienesta vajadzībām” aprites prasībām. Dokumentu „dienesta vajadzībām” aprite esošajā situācijā ir laikietilpīga un neērta, jo bez īpaši tam paredzēta un akreditēta datortīkla un sistēmām ir atļauta tikai papīra formā vai apstrādājot dokumentus uz atsevišķa, datortīklam nepieslēgta datora.  Tāpēc, izmantojot iestāžu esošos pieslēgumus publiskajam datu pārraides tīklam un informācijas šifrēšanai sertificētas iekārtas, Projekta ietvaros tika izveidots vienots starpiestāžu datortīkls informācijas un dokumentu „dienesta vajadzībām” apritei (turpmāk – Vienotais datortīkls), kas ļauj tiem ESVIS lietotājiem, kas strādā ar informāciju „dienesta vajadzībām”, piekļūt tai tiešsaistes režīmā. ESVIS lietošana uzlabos darba uzdevumu koordināciju un izpildi starp iestādēm, kā arī novērsīs nepieciešamību manuāli kopēt un pārsūtīt dokumentus e-pasta ziņojumu veidā. ESVIS ieviešana atvieglos un darīs drošāku dokumentu apstrādes procesu, tai skaitā, dokumentu dienesta vajadzībām saņemšanu, apstrādi un nosūtīšanu. Projekta ietvaros ir arī izveidota infrastruktūra, ieskaitot lietotāju atbalsta funkcijas, kas nepieciešamas ESVIS un Vienotā datortīkla darbināšanai.  Saskaņā ar ESVIS darbības koncepciju, pēc prezidentūras ESVIS un Vienotais datortīkls tiks izmantots arī turpmākai ES dokumentu apritei valsts pārvaldes iestādēs, un, veicot atbilstošus pielāgojumus specifisku dokumentu veidu prasībām, ilgtermiņā pakāpeniski tiks sakārtota dokumentu „dienesta vajadzībām” aprite Latvijā.  Atbilstoši Projekta iesniegumam, ESVIS darbības koncepcijai, tehniskās specifikācijas prasībām un ESVIS izstrādes procesā definētajiem izmaiņu pieprasījumiem, ESVIS funkcionalitāte tika piegādāta ekspluatācijas uzsākšanai 2014.gada 30.jūnijā.  2014.gada 1.jūlijā, kā bija plānots saskaņā ar ESVIS darbības koncepciju, vēl netika uzsākta ESVIS ekspluatācija, jo nebija pieņemti attiecīgie normatīvie akti, kas nosaka ESVIS lietošanu ES lietu koordinācijas procesos, turpinājās arī centralizētie iepirkumi, tika slēgtas vienošanās par iekārtu piegādi un turpinājās sagatavošanās darbi infrastruktūru akreditācijai iestādēm, kuru infrastruktūras tiek akreditētas saskaņā ar ESVIS darbības koncepcijas 5.4. sadaļā aprakstīto akreditējamās infrastruktūras C variantu vai B variantu, kas netiks centralizēti ieviests, pārvaldīts un uzturēts.  Aktivitātes ESVIS un Vienotā datortīkla ieviešanā ir īstenotas saskaņā ar ESVIS darbības koncepciju, tai skaitā, atbilstoši ESVIS tehniskās specifikācijas prasībām un Ārlietu ministrijas ESVIS izstrādes procesā definētajām prasībām ir izstrādāta ESVIS programmatūra, veikta ESVIS funkcionalitātes akcepttestēšana, veikti nepieciešamie ESVIS veiktspējas un drošības auditi, darbojas datu centrs ESVIS darbības nodrošināšanai, VRAA ir pieņemti darbā nepieciešamie speciālisti ESVIS pārziņa un turētāja pienākumu veikšanai, ir izstrādāta un ESVIS pieejama lietotāju rokasgrāmata, VRAA sadarbībā ar Valsts administrācijas skolu ir nodrošinājusi apmācības lielākai daļai ESVIS lietotāju, iestādes tiek nodrošinātas ar mācību materiāliem un video pamācībām.  Lai varētu ESVIS pārbaudīt gan no tehniskā, gan no biznesa procesu viedokļa un savlaicīgi sagatavotos ESVIS lietošanai prezidentūras laikā, pirms tam, ja nepieciešams, veicot ESVIS uzlabojumus, VRAA sadarbībā ar ministrijām un citām iestādēm 2014.gada augustā uzsāka ESVIS pilota ekspluatāciju, tai skaitā, dažādu dokumentu aprites (biznesa) procesu darbināšanu. Pārstāvji no visām ministrijām tika aicināti iesaistīties VRAA izveidotajās ESVIS lietotāju (ekspertu) darba grupās, kurās tiek skaidrota katra konkrētā procesa darbināšanas kārtība.  Saskaņā ar 2014.gada 28.augusta Valsts sekretāru sanāksmes lēmumu (prot. Nr.33 22.§), ministrijām bija jāiesniedz VRAA un Ārlietu ministrijai informācija par pilota ekspluatācijas gaitu un priekšlikumus par ESVIS darbības uzlabošanu. ESVIS lietotāji varēja un joprojām var sniegt savus komentārus un priekšlikumus par ESVIS darbību gan klātienē darba grupās, gan sūtot tos ESVIS palīdzības dienestam ([esvis.help@vraa.gov.lv](mailto:esvis.help@vraa.gov.lv)). Visi priekšlikumi tiek apkopoti un apstrādāti, nepieciešamības gadījumā tiek pieņemti lēmumi par veicamajiem uzlabojumiem ESVIS darbībā.  Saskaņā ar anotācijas I sadaļas 1.punktā minētajiem Ārlietu ministrijas izstrādātajiem tiesību aktiem, kas tika apstiprināti Ministru kabinetā 2014.gada 30.septembrī, ESVIS tiks izmantota jau no 2014.gada 1.novembra.  Instrukcijas izstrādes gaitā vairākas ministrijas norādīja uz riskiem, kādi var rasties Latvijas prezidentūrai un nacionālo interešu pārstāvībai ES, ja ESVIS tiks izmantota prezidentūras laikā, vienlaicīgi neatrisinot vairākus problēmjautājumus, tai skaitā, neņemot vērā administratīvo noslodzi un pieaugošo darba apjomu iestādēs tuvojoties prezidentūrai un prezidentūras laikā.  Ņemot vērā to, ka šī instrukcijas projekta izstrādes brīdī vēl nebija apstiprināti minētie tiesību akti, sākotnēji VARAM kā atbildīgā iestāde par 3.2.2.1.1.apakšaktivitātes „Informācijas sistēmu un elektronisko pakalpojumu attīstība” un Projekta īstenošanu norādīja uz Projekta īstenošanas riskiem, ja netiktu sasniegti ESVIS darbības koncepcijā un Projekta iesniegumā plānotie mērķi un rezultāti, kā arī norādīja uz potenciāliem dokumentu aprites drošības riskiem, īpaši prezidentūras laikā, ja ESVIS un Vienotais datortīkls netiktu ieviests un informācija „dienesta vajadzībām” tiktu apstrādāta un pārsūtīta datorsistēmās, kas nav tam paredzētas.  Ņemot vērā to, ka, saskaņā ar minētajiem 2014.gada 30.septembrī apstiprinātajiem tiesību aktiem, ESVIS tiks izmantota ES jautājumu koordinācijas procesu apritē, tai skaitā, informācijas un dokumentu ar drošības līmeni „dienesta vajadzībām” apritē, jau no 2014.gada 1.novembra un prezidentūras laikā, Projekta īstenošanas riski ir būtiski mazinājušies.  ESVIS funkcionalitāte ir pietiekoša ekspluatācijai. Saskaņā ar ESVIS izstrādes plānu un tehnisko specifikāciju, ESVIS funkcionalitātes „B” prasības ir plānots iestrādāt vēlāk nekā pamatprasības „A”, bet tās nesatur vitāli svarīgas funkcionalitātes prasības, kas nepieciešamas prezidentūrai.  Atbilstoši 2014.gada 30.septembra Ministru kabineta sēdē nolemtajam (prot. Nr. 51 36.§ 2.punkts), ESVIS būs gatava lietošanai ar 2014.gada 1.novembri. |
| 3. | Saistītie politikas ietekmes novērtējumi un pētījumi | Nav attiecināms. |
| 4. | Tiesiskā regulējuma mērķis un būtība | Instrukcijas projekts paredz noteikt ESVIS darbības pamatnoteikumus, sistēmas pārziņa pienākumus, sistēmas lietotājus un to tiesību apjomu.  Instrukcija attieksies uz tiešās valsts pārvaldes iestādēm, kas saistītas ar Latvijas dalību ES lēmumu ierosināšanas, sagatavošanas un pieņemšanas procesā un ar prezidentūras sagatavošanu un norisi, un kas noslēgušas vienošanos ar VRAA par ESVIS lietošanu. Vienošanās veidlapa ir pievienota instrukcijas projekta pielikumā.  Plānots, ka visas iestādes, kas lietos ESVIS, parakstīs vienošanos ar ESVIS pārzini (VRAA) par sistēmas lietošanu un par to, ka, saskaņā ar Elektronisko dokumentu likuma 3.panta otro daļu, piekrīt uzskatīt par elektroniski parakstītiem dokumentus, kuriem sistēmā ESVIS veiktas parakstīšanas darbības ar lietotājvārdu, kas piešķirts amatpersonai, kurai ir tiesības parakstīt attiecīgo dokumentu. |
| 5. | Projekta izstrādē iesaistītās institūcijas | Projekta izstrādē tika iesaistītas Ārlietu ministrija, Valsts kanceleja, Tieslietu ministrija, Satversmes aizsardzības birojs, projekts tika saskaņots ar visām ministrijām, Saeimas Eiropas lietu komisiju un citām iestādēm, kas lietos ESVIS. |
| 6. | Iemesli, kādēļ netika nodrošināta sabiedrības līdzdalība | Sabiedrības pārstāvji projekta izstrādes gaitā netika iesaistīti, jo projekts nemaina pašreiz spēkā esošo normatīvo regulējumu pēc būtības. |
| 7. | Cita informācija | Instrukcija attieksies uz tiešās valsts pārvaldes iestādēm, bet ESVIS lietos arī Latvijas Banka un dažas citas iestādes, kas nav tiešās pārvaldes iestādes, bet ir saistītas ar Latvijas dalību ES lēmumu ierosināšanas, sagatavošanas un pieņemšanas procesā. Visām iestādēm būs jāslēdz vienošanos ar VRAA par ESVIS lietošanu. |

|  |  |  |  |  |  |
| --- | --- | --- | --- | --- | --- |
| III. Tiesību akta projekta ietekme uz valsts budžetu un pašvaldību budžetiem | | | | | |
| **Rādītāji** | **2014.gads** | | Turpmākie trīs gadi (tūkst. *euro*) | | |
| **2015** | **2016** | **2017** |
| Saskaņā ar valsts budžetu kārtējam gadam | Izmaiņas kārtējā gadā, salīdzinot ar budžetu kārtējam gadam | Izmaiņas, salīdzinot ar kārtējo (n) gadu | Izmaiņas, salīdzinot ar kārtējo (n) gadu | Izmaiņas, salīdzinot ar kārtējo (n) gadu |
| 1 | 2 | 3 | 4 | 5 | 6 |
| 1.-6.punkts. | Nav attiecināms. | | | | |
| 7. Cita informācija | Atbilstoši VARAM jauno politikas iniciatīvu pieprasījumam 2014.-2016.gadam, finansējums pasākumam „Valsts informācijas sistēmas darbības nodrošināšana Latvijas prezidentūras ES Padomē vajadzībām” tika apstiprināts ar Ministru kabineta 2013.gada 27.augusta sēdes protokola Nr.46 102.§ 1.punktu un ir iekļauts likumā „Par valsts budžetu 2014.gadam” un likumā "Par vidēja termiņa budžeta ietvaru 2014., 2015. un 2016.gadam" 143 241 EUR - 2014.gadā, 367 538 EUR – 2015.gadā, 483 512 EUR – 2016.gadā. | | | | |

|  |  |  |
| --- | --- | --- |
| IV. Tiesību akta projekta ietekme uz spēkā esošo tiesību normu sistēmu | | |
| 1. | Nepieciešamie saistītie tiesību aktu projekti | Ņemot vērā to, ka 2014.gada 30.septembrī apstiprinātie anotācijas I sadaļas 1.punktā minētie tiesību akti paredz, ka ESVIS būs VRAA pārziņā esoša valsts informācijas sistēma, pēc šīs instrukcijas projekta apstiprināšanas, kurā noteikts, ka VRAA pildīs gan sistēmas pārziņa, gan sistēmas turētāja funkcijas, būs nepieciešami grozījumi VRAA nolikumā, nosakot aģentūrai jaunu uzdevumu, nodrošināt ESVIS uzturēšanu un attīstību. |
| 2. | Cita informācija | Nav. |

|  |  |  |
| --- | --- | --- |
| VII. Tiesību akta projekta izpildes nodrošināšana un tās ietekme uz institūcijām | | |
| 1. | Projekta izpildē iesaistītās institūcijas | Visas ministrijas, Valsts kanceleja un citas tiešās valsts pārvaldes iestādes, kas lietos ESVIS. |
| 2. | Projekta izpildes ietekme uz pārvaldes funkcijām | ESVIS pārzinim (VRAA) un iestādēm, kas lietos ESVIS, tiek paplašināta kompetence (pienākumi), kas saistīta ar ES dokumentu ievietošanu, izstrādi, apstrādi un apriti ESVIS.  ESVIS lietos arī institūcijas un iestādes, kas nav tiešās valsts pārvaldes iestādes. Šīm institūcijām un iestādēm, tāpat kā tiešās pārvaldes iestādēm, būs jānoslēdz vienošanos ar VRAA par ESVIS lietošanu, kā arī jāievēro VRAA izdotie ESVIS lietošanas noteikumi un noteikumi „Lietotāju un to tiesību pārvaldības noteikumi Valsts reģionālās attīstības aģentūras pārziņā esošajai ESVIS”. |
| 3. | Projekta izpildes ietekme uz pārvaldes institucionālo struktūru.  Jaunu institūciju izveide | Nav ietekmes.  Jaunas institūcijas netiek paredzētas. |
| 4. | Projekta izpildes ietekme uz pārvaldes institucionālo struktūru.  Esošu institūciju likvidācija | Nav ietekmes.  Esošās institūcijas netiek likvidētas. |
| 5. | Projekta izpildes ietekme uz pārvaldes institucionālo struktūru.  Esošu institūciju reorganizācija | Nav ietekmes.  Esošās institūcijas netiek reorganizētas. |
| 6. | Cita informācija | Nav |

Anotācijas II, V un VI sadaļa – projekts šīs jomas neskar.

Iesniedzējs:

vides aizsardzības un reģionālās attīstības ministrs R.Naudiņš

Vīza:

Vides aizsardzības un reģionālās

attīstības ministrijas valsts sekretārs G.Puķītis

2014.10.09. 11:28

1939

Aigars Stirna

66016542, aigars.stirna@varam.gov.lv